# 先天定後天

上圖：有一對孖生兄弟兩個都係 NASA 指揮官；
下圖：有對孖生姊妹兩個都係歌手；
兄弟姊妹－尤其係孖生嗰啲－好多時喺心理上都會好相似。
**先天定後天**（參見英文：nature versus nurture）係廿世紀心理學同相關領域上嘅一場爭論：就算到咗二十世紀，好多學者仍然堅持人嘅心靈係本來似張白紙－佢哋主張人嘅心靈出世嗰陣乜都冇，而佢跟住落嚟喺智能等心理特性上嘅發育完全由環境同教育主宰；不過又有好多人主張，話心理特性係由遺傳因素話事嘅。於是學界就掀起咗一場辯論：到底人嘅心理同行為特性係取決於先天因素（遺傳）定係後天因素（環境同教育）？

為咗解答呢條問題，二十世紀嘅心理學界做咗好多實證研究，當中最出名嘅係孖胎研究：孖胎有得分做同卵同異卵兩種，前者指兩個嚟自同一粒受精卵，而後者指兩個嚟自兩粒唔同嘅受精卵；喺前者嗰種情況下，兩兄弟或者兩姊妹嘅基因係完全一樣咁滯而喺後者嗰種情況下，兩兄弟姊妹嘅基因得 50% 左右相同；簡化講，心理學家可以睇吓因為父母離婚等嘅原因而分開成長－環境唔同－會點樣影響一對孖胎之間嘅心理特性相似度，想像有某個心理特性，研究發現分開成長完全唔會影響一對同卵孖胎之間喺該特性上嘅相似度，噉就有理由話呢個特性係主要受遺傳因素主導嘅。

呢啲研究嘅結果係，二十世紀心理學有睇嘅心理特性，幾乎冚唪唥都會受遺傳因素影響：遺傳度呢個數值可以由孖胎研究計出，遺傳度值喺 0 同 1 之間，近 0 表示個體間喺該特性上嘅差異近乎完全源於環境因素，近 1 就表示個體喺該特性上嘅差異近乎完全源於遺傳因素；好多重要嘅心理特性遺傳度都有咁上下大，例如成年期嘅智商遺傳度估計就有成 60 至 80% 咁高。到咗廿一世紀初，心理學界基本上有晒共識－大多數嘅心理特性都受制於遺傳因素，不過環境同教育依然可以或多或少有一啲影響。

## 思想背景

### 空板諗法

空白嘅板；根據主張 tabula rasa 嘅思想家，人一出世嗰陣心靈係好似張白板噉空寥寥咩都冇嘅。
自從文明起源以嚟，一路都有人主張好似智能同性格呢啲噉嘅心理特性係天生嘅：例如古希臘同漢朝等嘅古文明都有思想家提出過觀點，主張心理特性係天生嘅；不過另一方面，又有唔少思想家主張對立嘅觀點－認為心理特性純粹係源於教育等嘅後天因素嘅，當中比較出名嘅有十九世紀尾至廿世紀初嘅行為論心理學家莊·B·華生－華生佢曾經噉樣講過：

>  粵文翻譯：俾一打健康嘅 BB 我，佢哋發育冇問題，再俾一個我指定嘅世界，我會喺呢個世界裏便湊大佢哋，我保證我可以隨機攞一個 BB，再將佢訓練做任何一個我選擇嘅專業－醫生、律師、藝術家、商人首領都得，甚至仲可以訓練佢做乞衣同賊仔，無論佢嘅天份、喜好、傾向、能力、職業或者祖先嘅種族係乜，我都會做到。
>
>

好似華生呢類噉嘅見解就係所謂嘅 tabula rasa －呢隻詞係拉丁文入面**空白嘅板**噉解，嚟自英格蘭哲學家約翰洛克嘅見解；約翰洛克佢用咗個暗喻，將人類嘅心靈比做空白嘅紙，主張人一出世嗰陣心靈係空寥寥乜都冇嘅，而張紙其後如果有啲咩內容喺上面，都實係後天寫上去嘅。

Tabula rasa 嘅觀點就算到咗二十世紀都仲相當受歡迎，例如响一九二〇至一九三〇年代嘅美國，行為論心理學家都成日喺度研究學習現象，仲討論點樣用古典制約等嘅技術嚟教細路學習，認為噉樣做可以做到隨意形塑人類行為以至社會。

### 科學背景

喺廿世紀，先天定後天嘅辯論响心理學界進入白熱化，而且有心理學家用科學方法（實證而唔係齋靠理論性質嘅討論）嚟研究先天定後天嘅問題。响廿世紀嘅科學界，遺傳學同神經科學都經已成咗形－前者專門研究遺傳同基因，而後者專門研究神經系統：

1. 遺傳學上已知，响繁殖嘅過程當中，後代會由父母嗰度繼承基因，而基因會幫手建造個後代嘅身體，令到後代喺好多方面（例如係身高同個樣）似父母；
2. 神經科學上嘅研究表明，好似係認知同情緒等嘅心理現象都係受制於個腦嘅，個腦病變搞到某啲腦區喪失功能嘅話，個人都會喪失某啲心靈功能，例如前額皮層（大腦皮層最近額頭嗰忽）受損會搞到病人性格大變，學界仲因而有咗心腦同一論嘅諗法，主張心靈同腦係同一樣嘢，而腦好明顯係身體嘅一部份。

結合呢兩點，科學家就好自然噉作出咗以下噉嘅推理：

遺傳因子能夠影響身體特性（1）；
腦係身體嘅一部份（可以輕易噉觀察到嘅事實），所以遺傳因子理應可以影響腦嘅特性；
腦嘅特性主宰住心理特性（2）；

結論：遺傳因子能夠影響心理特性（假說）。

人腦由左邊睇嘅樣；人腦好明顯係一嚿掂得到睇得到嘅物體，係身體嘅一部份。

## 遺傳度

一對異卵孖胎；異卵孖胎可以唔同性，而同卵孖胎實係同性嘅。
遺傳度係先天定後天研究上嘅重要概念。是但搵一樣個體特性嚟睇，例如身高、體重或者智商呀噉，該特性嘅遺傳度係指樣特性有幾受到遺傳因素影響，高遺傳度即係該特性主要受制於遺傳因素嘅，而低遺傳度就係話嗰樣特性主要取決於後天因素。

### 孖胎研究

要估計某特性嘅遺傳度，最常用嘅方法係孖胎研究：現代生物學上已知，孖胎有得分做同卵同異卵兩種－同卵指兩個嚟自同一粒受精卵，而異卵指兩個嚟自兩粒唔同嘅受精卵；喺前者嘅情況下，兩兄弟或者兩姊妹嘅基因近乎完全一樣，而喺後者嗰種情況下，兩個嘅基因得 50% 左右相同。設 X 做研究緊嗰樣心理特性，再想像以下呢幾種情況：

* 有 n 對（因為領養等嘅原因）自細分開嘅同卵孖胎，佢哋喺遺傳上一樣咁滯，但成長環境唔同；跟住研究者又搵 n 對對照嘅人返嚟，每對都係兩個完全隨機抽嘅人，兩個人之間冇系統性質嘅差異；如果 X 係受制於遺傳因素嘅，孖胎嘅內部差異（每對孖胎，睇兩兄弟或者兩姊妹之間嘅差異）理應會顯然細過對照組嘅人嘅內部差異（每對對照組配對，睇嗰兩個人之間嘅差異）；
* 有 n 對一齊大（成長環境相約）嘅同卵孖胎，又攞 n 對一齊大（成長環境相約）嘅異卵孖胎，將 n 對同卵孖胎同 n 對異卵孖胎喺 X 上嘅差異比較吓－如果 X 係受制於遺傳因素嘅，噉同卵孖胎嘅內部差異理應會明顯細過異卵孖胎；
* 有 n 對一齊大但冇血緣關係（因為領養等嘅原因）嘅兄弟姊妹，對比 n 對一齊大又有血緣關係嘅兄弟姊妹，將呢 n 對養兄弟姊妹攞嚟同 n 對親生兄弟姊妹比較－如果 X 係受制於遺傳因素嘅，噉親生兄弟姊妹嘅內部差異理應會明顯細過養兄弟姊妹；

順帶一提，如果場研究係做喺非人動物身上嘅，噉研究者仲可以用啲實驗性質嘅方法嚟做，例如特登將同卵孖胎分配俾隨機選擇嘅養父母，而冇咁需要擔心人道考量。亦都可以睇埋光遺傳學同相關嘅技術。

### 計遺傳度

廿一世紀初嘅心理學界有多種方法估計遺傳度。不過喺最基本上，遺傳度（ WIKINIUM\_MATH\_PH\_0 ）可以用以下噉嘅式想像：

 WIKINIUM\_MATH\_PH\_2 ，當中
 WIKINIUM\_MATH\_PH\_4  係指基因型嘅變異，而  WIKINIUM\_MATH\_PH\_6  係指表現型嘅變異。如果個數係 0 就表示個體間喺基因型上完全冇分別，但喺表現型上可以有分別，即係話嗰樣特性上嘅個體差異完全由非遺傳因素造成，而個數係 1 就表示個體間喺基因型上嘅差異，完全等同基因型嘅差異，表示該特性上嘅個體差異完全源於遺傳因素。喺實際嘅應用上，

* WIKINIUM\_MATH\_PH\_8  可以（例如）設做某對受試者之間嘅遺傳差異（一對同卵孖胎嘅  WIKINIUM\_MATH\_PH\_10  值會近乎係 0）；而
* WIKINIUM\_MATH\_PH\_12  就設做對受試者喺特性 X 上嘅差異，呢個數值可以量度得到，詳情睇心理測量學等嘅概念；
* 攞嗰 n 對受試者，每對有個  WIKINIUM\_MATH\_PH\_14  除  WIKINIUM\_MATH\_PH\_16  嘅值，計呢拃商數值嘅平均值，得出  WIKINIUM\_MATH\_PH\_18  嘅估計值。

二十世紀中至後期嘅心理學界做咗成千上萬份孖胎研究，發覺大多數嘅心理特性都有一定遺傳度，例如性格心理學就發現，最主要嗰啲性格特質（例如外向度同親和度）多數都有一定遺傳度，其中一啲特質遺傳度仲超過 40% 。即係話先天因素同後天因素都對性格有明顯嘅影響。

某份英文孖胎研究嘅結果：每隻 **trait** 係心理特性 X，Y 軸表示統計相關，而當中

紅色棒表示一齊大嘅同卵孖胎之間喺 X 上嘅統計相關，

綠色棒表示一齊大、唔係同卵孖胎但親生嘅兄弟姊妹之間喺 X 上嘅統計相關，

藍色棒表示一齊大嘅養兄弟姊妹之間喺 X 上嘅統計相關，

**Trait B** 似乎遺傳度零舍高：同卵孖胎明顯會喺 X 上相似（相關值高）但養兄弟姊妹唔會明顯喺 X 上相似（相關值低）－由藍色棒到綠色棒到紅色棒（兩兄弟姊妹之間遺傳相似度升）會令兩兄弟姊妹之間喺 X 上嘅統計相關明顯噉升。

## 智商研究

响廿世紀嘅先天定後天研究上，智商嘅遺傳度相當受到關注：智能係一種心理特性，大致上係指個體學習同諗嘢嘅能力有幾勁，智能高嘅個體就謂之聰明，而智商（IQ）係可以透過智商測試得出嘅數值，反映咗個體嘅智能（相對於平均嚟講）有幾高，智商數值平均係 100，數值愈高就表示嗰個人智能愈高；一般認為，智能對一個人成就可以幾高有深遠影響，於是廿世紀嘅心理學界就有好多人出咗噉嘅疑問：如果智商係由先天因素決定嘅，噉係咪表示一個人成就可以去到幾高，都係由先天因素話事？

遺傳度研究表示，喺咁多種心理特性裏面，智商算係遺傳度比較高嘅：响二〇一五年有研究者試過做咗份元分析，分析先前嗰五十年做過嘅智商孖胎研究，發現智商嘅遺傳度去到成 57% 咁高，到咗二〇二〇年，心理學界基本上一致同意，智商係有相當高嘅遺傳度嘅。

查理斯·達爾文（左）同佢個半表弟法蘭西斯·高爾頓（右）嘅相；達爾文對現代進化論作出咗重大貢獻，而高爾頓就俾人譽為心理測量學之父－佢哋都係影響力重大嘅科學家，都係聰明絕頂嘅人。會唔會係佢哋家族零舍有「聰明基因」？

## 相關領域

* 行為遺傳學
* 動物行為學
* 性格心理學
* 發育心理學
* 心理語言學

## 垃雜相關

* 基因環境相關
* 基因環境互動
* 腦（人腦）
* 學習同本能
* 語言習得
* 自由意志
* 先天知識

## 文獻

歐美文獻：

* Honeycutt, Hunter (2019). "Nature and Nurture as an Enduring Tension in the History of Psychology". *Nature and Nurture as an Enduring Tension in the History of Psychology*. Oxford Research Encyclopedia of Psychology. ISBN 9780190236557.
* García Coll, Cynthia; Bearer, Elaine L.; Lerner, Richard M., eds. (2004). *Nature and Nurture: The Complex Interplay of Genetic and Environmental Influences on Human Behavior and Development*. Mahwah (NJ): Lawrence Erlbaum. ISBN 978-0-8058-4387-3. Lay summary (21 November 2010).
* Heine, Steven J. (2017). *DNA Is Not Destiny: The Remarkable, Completely Misunderstood Relationship between You and Your Genes*. W. W. Norton & Company.
* Keller, Evelyn Fox (21 May 2010). *The Mirage of a Space between Nature and Nurture*. Duke University Press.
* Luthans, F., & Youssef-Morgan, C. M. (2017). Psychological capital: An evidence-based positive approach (PDF). University of Nebraska - Lincoln，(p. 10-11) 有研究指就連幸福感呢家嘢都係一部份天生嘅（有估計係大約 60％），有啲人（例如）天生就樂觀啲，比較易有幸福感。

## 註釋

## 歐詞

## 引咗

## 拎

* （英文）元分析，剖析孖胎統計相關以及遺傳度，講孖胎之間喺心理行為特性上嘅統計相關。
* （英文）天生與（後天）習得嘅特徵之間嘅差異，史丹福哲學百科全書出咗篇文，講自古以嚟哲人對先天定後天問題嘅睇法。